Chov sliepok nie je len koníčkom pre dedinčanov. Stále viac ľudí z miest či okrajových oblastí sa púšťa do vlastného chovu nosníc – či už kvôli čerstvým domácim vajíčkam, alebo túžbe po väčšej sebestačnosti. Ak patríte medzi začiatočníkov a zaujíma vás, ako začať chovať sliepky a či sa to oplatí, tento článok vás prevedie všetkým podstatným. Od výberu plemena, cez výstavbu kurníka, až po výživu a starostlivosť.
Pri hospodárení na dvore sa oplatí myslieť aj na praktické uskladnenie úrody či krmiva. Vhodným riešením sú plachtové haly, ktoré spoľahlivo ochránia zásoby pred dažďom, vetrom aj nadmerným slnečným žiarením.
Ako začať chovať sliepky?
Základom chovu sliepok je dôkladné plánovanie a príprava podmienok ešte predtým, než si zaobstaráte prvé sliepky. Premyslený začiatok vám ušetrí množstvo problémov a zvýši šancu na dlhodobý a spokojný chov. Položte si preto niekoľko dôležitých otázok:
- Koľko vajec chcete mesačne? Priemerná nosnica znáša približne 250–300 vajec ročne, čo je okolo 20 až 25 vajec mesačne. Pre dvojčlennú domácnosť to znamená, že 3 až 5 sliepok bohato postačí na pokrytie bežnej spotreby vajec.
- Koľko máte miesta? Na jednu sliepku je vhodné vyhradiť minimálne 0,5 m² vo vnútri kurníka a 1,5 m² vo výbehu. Čím viac priestoru, tým lepšia pohoda a zdravie zvierat. V prípade menších dvorov môžete uvažovať aj o mobilných kurníkoch.
- Máte možnosť zabezpečiť im ochranu pred predátormi? Líšky, kuny, potkany a dravé vtáky predstavujú veľkú hrozbu. Kurník by mal byť uzatvárateľný na noc a výbeh zabezpečený pletivom alebo sieťou z vrchu.
Zvážte tiež dostupnosť kŕmnych zmesí, vody a možnosti pravidelného čistenia priestoru. Ak odpovede vyznievajú pozitívne, môžete sa s istotou pustiť do chovania sliepok, čo zahŕňa budovanie zázemia aj výberu vhodných plemien sliepok. Ak vás zaujíma aj domáci chov včiel a spôsoby ich ochrany pred nepriaznivým počasím, odporúčame vám prečítať si článok: Ako chovať včely: Kompletný návod pre začiatočníkov.
Aké sliepky chovať?
Pre začiatočníkov odporúčame plemená, ktoré sú nenáročné na chov, prispôsobivé rôznym poveternostným podmienkam a zároveň poskytujú dobrý úžitok. Pri výbere zohľadnite nielen znášku, ale aj správanie, veľkosť plemena, prípadne využiteľnosť mäsa. Výber plemena ovplyvní aj to, či chcete sliepky len na vajcia, alebo aj na mäso. V prípade kombinovaného chovu siahnite po tzv. kombinovaných plemenách (napr. Sussex, Plymouth Rock), ktoré sú všestranné a zároveň nenáročné na údržbu. Pre väčšie chovy sa môže hodiť aj kvalitné zázemie – napríklad plachtové haly, ktoré ochránia krmivo či techniku pred nepriaznivým počasím.
Plemeno sliepky ISA Brown
Hybridné nosnice s výbornou znáškou, až 320 vajec ročne. Sú známe svojou miernou povahou, ľahko sa adaptujú na domáce prostredie a sú vhodné aj pre deti.
Plemeno sliepky Lohmann Brown
Je veľmi podobné plemenu ISA Brown, znášajú 300 vajec ročne. Chov týchto sliepok je nenáročné, vhodné na drobnochov a znášajú dobre aj zmeny v prostredí či kŕmení.
Plemeno sliepky Sussex
Predstavuje univerzálne plemeno sliepky, ktoré je vhodné nielen na vajcia (ročne vyprodukuje približne 250 vajec), ale aj ako zdroj mäsa. Sú robustné, odolné a dobre znášajú chladnejšie podmienky.
Domáce krížence sliepok
Často ide o kombináciu miestnych plemien, ktoré sú veľmi odolné voči chorobám. Môžu mať nižšiu a nevyrovnanú znášku, no ich vitalita a schopnosť prispôsobiť sa podmienkam je veľkým plusom.
Plemeno sliepky Australorp
Je menej známe, no veľmi produktívne plemeno sliepky. Ročne dokáže zniesť 250 až 300 vajec. Výborne znášajú teplotné výkyvy a sú veľmi pokojné.
Ako má vyzerať kurín?
Kurník je kľúčový pre chov, zdravie aj produktivitu sliepok. Mal by spĺňať tieto parametre:
- Veľkosť – minimálne 0,5 m² na sliepku vo vnútri, pričom čím viac priestoru, tým lepšie. Pri väčšom počte sliepok je vhodné priestor rozdeliť na oddychovú a znáškovú časť. Počet hniezd by mal byť 1 na každé 3 sliepky, aby sa predišlo stresu a bojom.
- Vetranie bez prievanu – čerstvý vzduch je nevyhnutný, ale prievany sú rizikom. Ideálne je zabezpečiť prirodzené vetranie pomocou vetracích otvorov s mriežkami alebo ventilačnej klapky. Odporúča sa okno orientované na juh alebo juhovýchod, aby zabezpečilo dostatok svetla bez prehriatia.
- Svetlo – nosnice potrebujú približne 14 hodín svetla denne. V zime môžete použiť LED osvetlenie s časovačom, aby sa zabezpečila pravidelná znáška aj počas krátkych dní. Denné svetlo má veľký vplyv na hormonálnu rovnováhu sliepok.
- Podlaha – najlepšia je drevená podlaha s hrubou vrstvou podstielky zo slamy, hobliniek alebo rašeliny. Táto vrstva by mala byť suchá, s možnosťou pravidelnej výmeny, aby sa predišlo plesniam a chorobám.
Nezabudnite na bidlá (minimálne 20 cm priestoru na jednu sliepku, ideálne 5 až 7 cm v priemere, zaoblené hrany), ktoré by mali byť umiestnené vyššie než hniezda, aby na noc sliepky neuprednostňovali znáškové boxy. Hniezda vystlané čistou slamou alebo senom by mali byť umiestnené v tichšej a tienistej časti kurníka a pravidelne kontrolované kvôli čistote a parazitom. Ako alternatívu k tradičným stavbám môžu poslúžiť aj lodné kontajnery, ktoré sa dajú jednoducho prispôsobiť na chov hydiny a zároveň ponúkajú pevnú a odolnú konštrukciu.
Výbeh a bezpečnosť
Pri chovaní sliepok je dôležité vedieť, že potrebujú denne výbeh na čerstvom vzduchu a prístup k zelenej potrave. To prispieva k ich fyzickej kondícii aj k lepšej kvalite vajec.
Výbeh by mal byť oplotený s výškou minimálne 1,5 metra, aby sa zabránilo úniku sliepok a zároveň chránil pred útokmi dravcov, ako sú líšky alebo sokoly. Ideálne je doplniť o sieť z vrchu, najmä ak sú sliepky v otvorenom priestore.
Čiastočné zatienenie výbehu je tiež dôležité – sliepky znášajú horúčavy horšie ako chlad, preto im treba vytvoriť tienisté miesto pomocou kríkov, altánku alebo slnečníka. V neposlednom rade je vhodné do výbehu umiestniť pieskovisko alebo nádobu s popolom, kde sa sliepky môžu kúpať. Prachové kúpele sú prirodzený spôsob, ako sa zbavujú vonkajších parazitov, ako sú roztoče či vši, a zároveň pôsobia relaxačne. Ak sa váš výbeh nachádza na svahovitom pozemku, oplatí sa myslieť aj na jeho úpravu – inšpirácie nájdete v článku: Spevnenie svahu: Ako na to svojpomocne a bez veľkých nákladov.
Kŕmenie sliepok
Strava má zásadný vplyv na znášku vajec, a preto je dôležité zabezpečiť sliepkam vyváženú a kvalitnú výživu. Základ stravy tvoria obilné zmesi ako pšenica, kukurica a jačmeň, ktoré dopĺňajú špeciálne zmesi určené pre nosnice. Tieto zmesi sú obohatené o potrebné bielkoviny, vitamíny a minerály, najmä vápnik, ktorý je nevyhnutný pre tvorbu pevnej škrupiny.
Okrem základného krmiva je dôležité sliepkam podávať aj doplnky výživy. Medzi najčastejšie patria rozdrvené vaječné škrupiny, vápenec alebo mleté lastúry, ktoré podporujú mineralizáciu vajec. Vhodným spestrením stravy sú aj zvyšky zeleniny a ovocia – najmä mrkva, jablká, uhorky či šalát. Treba sa však vyhnúť citrusovým plodom a avokádu, ktoré môžu byť pre sliepky škodlivé.
Nezabudnite ani na čerstvú vodu. Tá by mala byť k dispozícii počas celého dňa a mala by sa meniť aspoň raz denne, počas horúcich letných dní aj častejšie. Nedostatok vody vedie k poklesu znášky a zhoršeniu zdravotného stavu. Priemerná denná spotreba krmiva na jednu nosnicu je približne 120–130 gramov, pričom v období intenzívnej znášky môže byť spotreba o niečo vyššia.
Starostlivosť a hygiena
Ak chováte sliepky, čistenie kurníka by malo byť súčasťou vášho týždenného režimu – aspoň raz týždenne treba vymeniť podstielku a raz mesačne vykonať dôkladnú dezinfekciu celého priestoru, aby sa zabránilo šíreniu baktérií a parazitov.
Očkovanie je ďalším dôležitým krokom, najmä proti kokcidióze a iným infekčným ochoreniam, pričom konkrétny očkovací plán je vhodné konzultovať s veterinárom.
Rovnako dôležité pri chovaní sliepok je pravidelné odčervovanie, ktoré by sa malo vykonávať každé tri až štyri mesiace, čím sa predchádza oslabeniu imunity a zníženiu znášky.
Oplatí sa chovať sliepky?
Áno, chov sliepok sa oplatí. Najmä ak máte prístup k lacnému alebo domácemu krmivu a vlastnému priestoru. Pri cene od 0,25 do 0,35 € za domáce vajce a produkcii 250 až 300 vajec ročne od jednej sliepky, môžete za sezónu ušetriť až 90 €. Navyše máte kontrolu nad kvalitou. Pre efektívne skladovanie krmiva alebo ochranu techniky sa môžu hodiť aj plachtové haly, ktoré spoľahlivo chránia pred dažďom, slnkom a vetrom.
Celkové náklady v 1. roku sa pohybujú okolo 450 €, návratnosť však prichádza už v 2. Sezóne. Poďme si vyrátať náklady na začiatok:
- Budete potrebovať približne 5 sliepok: cena jednej sliepky je 25 €, čiže spolu 125 €
- Kurník (vlastná výroba): cca 225 €
- Krmivo na 6 mesiacov: cca 100 €
Potrebujem kohúta?
Na znášku nie. Sliepky znášajú vajcia aj bez kohúta. Ak však chcete liahnutie a vlastné kuriatka, kohút je nevyhnutný. Počítajte s tým, že môže byť hlučný a nie vždy priateľský.
Ako chovať sliepky na vajcia čo najefektívnejšie?
Aby ste dosiahli stabilnú a kvalitnú znášku, musíte vedieť, ako chovať sliepky správne. Je potrebné zabezpečiť sliepkam pravidelné kŕmenie a neustály prístup k čistej vode. Dôležitou súčasťou ich výživy je aj vápnik, ktorý podporuje tvorbu pevnej a zdravej škrupiny – ten môžete dopĺňať napríklad vo forme vaječných škrupín alebo mletého vápenca.
Svetelný režim má zásadný vplyv na produktivitu nosníc. V zimných mesiacoch, keď sú dni krátke, sa odporúča doplniť prirodzené svetlo umelým osvetlením, aby sa dosiahlo aspoň 14 hodín svetla denne.
Nezabúdajte ani na zdravotný stav kŕdľa – choré alebo slabé kusy je potrebné včas odhaliť a oddeliť, aby sa predišlo šíreniu ochorení medzi ostatné sliepky.
Záver
Chováme sliepky nielen pre vajcia, ale aj pre radosť z kontaktu so zvieraťom a istotu, že vieme, čo jeme. Vďaka správnemu prístupu, kvalitnému zázemiu a základným znalostiam sa aj začiatočník môže tešiť z úspešného chovu.
Ak vás táto téma zaujala a uvažujete nad výstavbou kurína či jednoduchého prístrešku, pozrite si ponuku plachtových hál a mobilných riešení na hagro.sk – praktické a dostupné riešenie nielen pre farmárov.